[pic] | KOMISIJA EVROPSKIH SKUPNOSTI |

Bruselj, 29.11.2006

COM(2006) 731 konč.

2006/0237 (ACC)

POROČILO KOMISIJE SVETU

Poročilo Komisije Svetu o izpolnjevanju obveznosti Salvadorja iz člena 9(2) Uredbe Sveta št. 980/2005 o uporabi sheme splošnih tarifnih preferencialov

Predlog

ODLOČBA SVETA

o dodelitvi posebnega spodbujevalnega režima za trajnostni razvoj in dobro upravljanje Republiki Salvador po 1. januarju 2007

(predložila Komisija)

POROČILO KOMISIJE SVETU

Poročilo Komisije Svetu o izpolnjevanju obveznosti Salvadorja iz člena 9(2) Uredbe Sveta št. 980/2005 o uporabi sheme splošnih tarifnih preferencialov

1. To poročilo je pripravljeno v skladu z zadnjim pododstavkom člena 9(2) Uredbe Sveta št. 980/2005 z dne 27. junija 2005 o uporabi sheme splošnih tarifnih preferencialov[1] (v nadaljevanju: „Uredba GSP“).

Ozadje

2. V skladu s členoma 10 in 30 Uredbe GSP je bila Republika Salvador (v nadaljevanju: „Salvador“) začasno priznana kot država, ki je od 1. julija 2005 upravičena do posebnega spodbujevalnega režima za trajnostni razvoj in dobro upravljanje, podrobneje opredeljenega v oddelku 2 Uredbe GSP (v nadaljevanju: „posebni spodbujevalni režim“).

Salvador je 24. oktobra 2005 v skladu s členom 10(3) Uredbe GSP zaprosil Komisijo, da se mu posebni spodbujevalni režim odobri do 31. decembra 2008. Prošnja, ki jo je predložil Salvador, je vključevala dokazilo o ratifikaciji 24 konvencij, navedenih v Prilogi III k Uredbi GSP, zakonodajo in ukrepe za dejansko izvajanje določb konvencij, ki jih je ratificiral Salvador, ter njegovo zavezo, da bo sprejel in spoštoval spremljanje in preglede izvajanja, kot je predvideno v zadevnih konvencijah in z njimi povezanih instrumentih[2]. Salvador se je ob predložitvi svoje prošnje v skladu s členom 9(2) Uredbe GSP skliceval na nezdružljivost določb, vključenih v konvenciji Mednarodne organizacije dela (MOD) št. 87 (o svobodi združevanja in varstvu pravice do organiziranja) in št. 98 (o uporabi načel pravice do organiziranja in kolektivnih pogajanj), z njegovo ustavo. Vendar pa se je Salvador, kakor to zahteva člen 9(2) Uredbe GSP, zavezal, da bo najpozneje do konca leta 2006 podpisal in ratificiral navedeni konvenciji.

Komisija je Salvador po temeljiti preučitvi njegove prošnje in predloženih dokazov ter na podlagi njegove zaveze z Odločbo z dne 21. decembra 2005[3] vključila na dokončni seznam držav, upravičenih do ugodnosti posebnega spodbujevalnega režima od 1. januarja 2006 do 31. decembra 2008.

Sedanje stanje

3. Svet se mora v skladu z zadnjim pododstavkom člena 9(2) Uredbe GSP in na podlagi poročila Komisije o upoštevanju zavez Salvadorja, da do konca leta 2006 podpiše in ratificira zgoraj navedeni konvenciji MOD, odločiti, ali bo Salvadorju tudi po 1. januarju 2007 dodelil posebni spodbujevalni režim.

4. Komisija je izvedela, da je salvadorski parlament 24. avgusta 2006 soglasno ratificiral konvenciji MOD št. 87 in št. 98. Salvadorska vlada je nato 6. septembra 2006 uradno deponirala ratificirani konvenciji v prostorih MOD v Ženevi. S tem so bile izpolnjene obveznosti iz člena 9(2)(b) Uredbe GSP.

5. Poleg tega se je Salvador, kakor to določa člen 9(1)(d) Uredbe GSP, 24. oktobra 2006 zavezal, da ne bo umaknil ratifikacije obeh konvencij MOD ter zakonodaje in ukrepov za njuno prihodnje izvajanje. Salvador je prav tako dopustil redno spremljanje in preglede uspešnosti izvajanja v skladu z določbami obeh ratificiranih konvencij.

Ob upoštevanju zgoraj navedenega in v skladu s členom 9(2) Uredbe GSP Komisija predlaga Svetu, da o nadaljnji dodelitvi posebnega spodbujevalnega režima Salvadorju odloči pozitivno.

Komisija namerava spremljati dejansko izvajanje konvencij MOD v Salvadorju in po potrebi uporabiti ukrepe iz člena 16 Uredbe GSP, ki omogočajo začasno prekinitev ugodnosti, dodeljenih v okviru posebnega spodbujevalnega režima. Komisija bo za zagotovitev ustreznega in konkretnega izvajanja konvencij v okviru navedenega spremljanja pozvala Salvador k tesnejšemu sodelovanju z MOD.

6. Osnutek Odločbe Sveta je priložen k temu poročilu.

OBRAZLOŽITVENI MEMORANDUM

1. Komisija se je po preučitvi prošnje Republike Salvador, predložene 24. oktobra 2005, 21. decembra 2005 odločila [4] Salvador vključiti na dokončni seznam držav, upravičenih do ugodnosti posebnega spodbujevalnega režima za trajnostni razvoj in dobro upravljanje (v nadaljevanju: „posebni spodbujevalni režim“) na podlagi členov 9, 10 in 11 Uredbe Sveta (ES) št. 980/2005 z dne 27. junija 2005 o uporabi sheme splošnih tarifnih preferencialov[5] (v nadaljevanju „Uredba GSP“).

2. Salvador je bil edina država, ki se je sklicevala – kakor je določeno v členu 9(2)(b) Uredbe GSP – na nezdružljivost določb, vključenih v konvenciji Mednarodne organizacije dela (MOD) št. 87 (o svobodi združevanja in varstvu pravice do organiziranja) in št. 98 (o uporabi načel pravice do organiziranja in kolektivnih pogajanj), z njegovo ustavo. Obe konvenciji sta navedeni v delu A Priloge III k Uredbi GSP, ki za upravičenost države, da koristi dodatne tarifne preferenciale, zahteva ratifikacijo in dejansko izvajanje več temeljnih konvencij MOD/ZN o človekovih pravicah in pravicah delavcev.

3. Komisija je ob upoštevanju ustreznih določb Uredbe GSP, zlasti člena 9(2)(b) Uredbe, v skladu s katerim se posebni spodbujevalni režim lahko dodeli državi, ki ni ratificirala in dejansko izvajala največ dveh od šestnajstih konvencij, ki so navedene v delu A Priloge III, pod pogojem, da se je v primeru nezdružljivosti z ustavo te države zadevna država uradno zavezala, da bo najkasneje do 31. decembra 2006 podpisala in ratificirala vse manjkajoče konvencije, sklenila, da je Republika Salvador izpolnila obveznosti iz Uredbe GSP.

4. Komisija zato poziva Svet, da s sprejetjem priloženega osnutka odločbe pozitivno odloči o nadaljnji dodelitvi posebnega spodbujevalnega režima Salvadorju po 1. januarju 2007, kakor je določeno v členu 9(2) Uredbe GSP.

2006/aaaa (ACC)

Predlog

ODLOČBA SVETA

o dodelitvi posebnega spodbujevalnega režima za trajnostni razvoj in dobro upravljanje Republiki Salvador po 1. januarju 2007

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju Uredbe Sveta (ES) št. 980/2005 o uporabi sheme splošnih tarifnih preferencialov[6] in zlasti člena 9(2) Uredbe,

ob upoštevanju predloga Komisije,

ob upoštevanju naslednjega:

(1) Salvador je bil z Odločbo Komisije 2005/924/ES[7] za obdobje od 1. januarja 2006 do 31. decembra 2008 vključen na seznam držav v razvoju, upravičenih do ugodnosti posebnega spodbujevalnega režima za trajnostni razvoj in dobro upravljanje iz Uredbe (ES) št. 980/2005.

(2) Nadaljnja dodelitev posebnega spodbujevalnega režima po 1. januarju 2007 državam, ki so se sklicevale na posebne ustavne omejitve za ratifikacijo največ dveh od šestnajstih konvencij, ki so navedene v delu A Priloge III k Uredbi (ES) št. 980/2005, je v skladu z zadnjim pododstavkom člena 9(2) Uredbe (ES) št. 980/2005 predmet odločitve Sveta.

(3) Komisija je v skladu s členom 9(2) Uredbe (ES) št. 980/2005 Svetu predložila poročilo, v katerem je sklenila, da je Salvador izpolnil obveznosti iz člena 9 navedene uredbe, in predlagala nadaljevanje posebnega spodbujevalnega režima po 1. januarju 2007 –

SPREJEL NASLEDNJO ODLOČBO:

Edini člen

Republika Salvador je od 1. januarja 2007 do 31. decembra 2008 še naprej upravičena do ugodnosti posebnega spodbujevalnega režima za trajnostni razvoj in dobro upravljanje iz Uredbe (ES) št. 980/2005.

Ta odločba je naslovljena na države članice.

V Bruslju, […]

Za Svet

Predsednik

[…]

[1] UL L 169, 30.6.2005, str. 1.

[2] Salvador se je tudi zavezal v skladu s členom 9(1)(d) Uredbe GSP.

[3] UL L 337, 22.12.2005, str. 50.

[4] UL L 337, 22.12.2005, str. 50.

[5] UL L 169, 30.6.2005, str. 1.

[6] UL L 169, 30.6.2005, str. 1.

[7] UL L 337, 22.12.2005, str. 50.